**Vedtægt**

for

gudstjenesteudvalget

i Skt. Knuds Sogn

**§ 1**

Gudstjenesteudvalget i Skt. Knuds Sogn er et arbejdende udvalg under menighedsrådet. Udvalget har til formål at tilrettelægge de for tiden årligt tilbagevendende særgudstjenester til Fastelavn, Skærtorsdag, Bededagsaften, 2. pinsedag og høst ved sognets to kirker samt udvikle og planlægge gudstjenester ved f.eks. jubilæer, mærkedage og andre begivenheder af både national og lokal karakter. Udvalget kan også arbejde med udvikling af liturgi ved de faste gudstjenester og andagter.

**§ 2**

Grundlaget for arbejdet er menighedsrådets visioner og målsætninger, herunder at vore kirker skal være kirker til tiden, som formidler det kristne budskab, så det taler til tidens mennesker og udfordringer – samt at vore kirker skal fremstå som åbne kirker, der bidrager markant og synligt til byens liv og udvikling.

**§ 3**

Gudstjenesteudvalget arbejder under ansvar for det lagte budget på området og med opmærksomhed på kirkernes samlede aktivitetsniveau og under hensyntagen til de til rådighed værende økonomiske og personalemæssige ressourcer.

**§ 4**

Gudstjenesteudvalget består af fire valgte medlemmer af menighedsrådet, alle sognets præster samt de faste organister. Udvalgets formand vælges blandt præsterne.

**§ 5**

Gudstjenesteudvalget holder møde efter behov, men minimum to gange hvert halvår. Forud for møderne udsender formanden senest én uge før mødets afholdelse en dagsorden med emner til behandling.

Der tages referat af hvert udvalgsmøde, som lægges på FIN. En gang halvårligt - november og maj - fremlægger udvalgets formand det planlagte program for den kommende periode på et menighedsrådsmøde til godkendelse.

**§ 6**

Med henblik på planlægning af PR, koordinering og praktisk afvikling af de planlagte særgudstjenester vælges ét af udvalgets faste medlemmer til som repræsentant at deltage i møderne i Koordinationsudvalget.

Valg af repræsentant sker for ét år ad gangen på det første møde efter nytår.

**§ 7**

Tilbud om aktiviteter indenfor udvalgets område, som modtages i sognepostkassen, på menighedsrådets officielle mailadresse eller som brev, videreformidles af kirkekontoret til formanden for udvalget.

Mundtlige forslag om aktiviteter fra medlemmer af menighedsrådet gives under udvalgets punkt på menighedsrådets møder.

Vedtægten forelagt og vedtaget på menighedsrådsmøde.

Den: 17. december 2024

Eva Haue

Formand for menighedsrådet